
 IN NOMINE PATRIS ET FILII ET SPIRITUS SANCTI. AMEN. Felix est scripture custodia. Emergentibus enim occurrit calumpniis et rerum seriem nuda loquitur veritate. Proinde ego Petrus, Dei  gratia Leucorum episcopus, presentibus et posteris universis notum facio quod Reinaldus miles de Lambreio dedit Deo et fratribus Morimundi in elemosinam perpetuam piscarias et omnia usuaria in aquis, silvis, pratis, pascuis ad omnes usus et utilitates hominum et cujuslibet generis animalium et pecorum, nominatim  vero quercum et corticem et glandem et faginam et omnia ligna et lapides ad comburendum et edificandum, metalla  quoque et ferina ad omnes usus et utilitates per totam terram suam tam in alodiis quam in feodis remotis et propinquis,  in omnibus finibus de Monz, de Fucheecurt, de Iche, de Roseriis, de Aiurvile, et in omnibus aliis terris suis. Omnes querelas quoque  et calumpnias quas tunc habebat vel habere poterat eis werpivit et finivit. Omnia quoque de quibus domus Morimundi investita erat prefatis fratribus laudavit et concessit. Quod si idem fratres vel eorum animalia sive pecora in aliquo damnum fecerint, solum capitale sine emendatione restituetur. Hec omnia prefatus R(einaldus) jamdictis fratribus donavit et in Morimundo super altare posuit et legitimam eis garentiam super his omnibus semper et ubicumque necesse fuerit, portare promisit contra omnes homines.  Testes : Ricardus abbas Sancti Apri Tullensis et Ricowinus monachus ejus, Fulco de Bulmont et Gilebertus de Danbelein, milites.  Laudavit hec omnia uxor ipsius R(einaldi) nomine Sibilla. Testes : Ulricus de Rowecurt, Fulco de Bulmont, Gilebertus de Danbelein et Gilo de Danmartin, milites, coram Henrico priore et Walone monacho, in domo ipsius R(einaldi) apud Acrimontem. Laudavit hec  eadem Petrus de Virtuto, gener ipsius R(einaldi). Testes : Jofredus Morel, Gilebertus de Danbelein, Gilebertus de Martinvile et Theodericus Bursarius in Morimundo. Similiter laudavit hec omnia Pontia, uxor Petri, filia Reinaldi, apud Aureilleemaisun. Testes : Gilebertus  de Martinvile monachus Morimundi, Theobaldus presbiter ejusdem ville, Drogo miles de Fresnei, Ricardus filius Bartholomei prepositi. Concesserunt similiter hec omnia et laudaverunt Girardus filius ipsius R(einaldi) et Willelmus frater ejus apud Acrimontem, coram Henrico priore et Walone monacho. Testes : Ulricus de Rowecurt, Fulco de Bulmont, Gilebertus de Danbelein, Gilo de Danmartin. Laudavit etiam hec omnia Ulricus de  Novovillari apud Morimundum. Testes : Theodericus de Aureilleemaisun monachus Morimundi, Dominicus conversus hospitalis, Albricus de Lineroles,  Wihardus de Causeolo, presbiteri. Similiter laudavit hec omnia Theodericus de Novovillari apud Acrimontem. Testes : Dominicus conversus hospitalis, Reinaldus et Willelmus fratres de Lambreio milites, coram Humberto cellerario apud Acrimontem. Ne igitur hujus rei veritas  vacillet in posterum, ut in hanc pagina exarata est, sigilli mei munimine eam dignum dico roborare. Quisquis ergo  huic confirmationi contraire presumpserit, donec digne satisfecerit, anathema sit. Fiat. Fiat. Amen.  Actum anno domini M° C° LXXX°. 